Document ID: 31987R0494

*****
ΚΑΝΟΝΙΣΜΟΣ (ΕΟΚ) αριθ. 494/87 ΤΗΣ ΕΠΙΤΡΟΠΗΣ
της 18ης Φεβρουαρίου 1987
για μεταβατικά μέτρα κατά την εισαγωγή στην Ισπανία ορισμένων ζωντανών χοίρων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
Εκτιμώντας:
ότι η απελευθέρωση των συναλλαγών λόγω της προσχώρησης οδήγησε σε σημαντική αύξηση του όγκου των εισαγωγών στην Ισπανία ορισμένων ζωντανών χοίρων, κυρίως χοιριδίων προελεύσεως άλλων κρατών μελών· ότι η εξέλιξη αυτή δημιούργησε οικονομικές δυσκολίες στους παραγωγούς χοιριδίων στην Ισπανία· ότι οι δυσκολίες αυτές είναι αρκετά σοβαρές για να δικαιολογήσουν την εισαγωγή μεταβατικών μέτρων, προκειμένου να διευκολυνθεί η κατάσταση των παραγωγών αυτών·
ότι τα μεταβατικά μέτρα πρέπει να θεσπιστούν υπό μορφή ποσοστώσεων που ανοίγονται χωρίς διάκριση μεταξύ των οικονομικών φορέων· ότι, κατ' αρχήν, πρέπει να καθοριστούν μηνιαίες ποσοστώσεις· ότι, ωστόσο, η αρχική ποσόστωση πρέπει να καθοριστεί για την περίοδο από 22 έως 28 Φεβρουαρίου 1987·
ότι τα μέτρα αυτά πρέπει να επιτρέψουν στους εν λόγω παραγωγούς να προσαρμοστούν στην εφαρμογή της κοινής οργάνωσης της αγοράς του χοιρείου κρέατος, δημιουργώντας συγχρόνως την ελάχιστη διαταραχή στις συναλλαγές·
ότι η εφαρμογή τέτοιων μεταβατικών μέτρων περιορίζεται, βάσει του άρθρου 90 παράγραφος 1 της πράξης προσχώρησης, στην περίοδο που λήγει στις 31 Δεκεμβρίου 1987· ότι πρέπει να προβλεφθεί η δυνατότητα αναθεώρησης των μέτρων αυτών·
ότι, για να εξασφαλιστεί ορθή διαχείριση των ποσοστώσεων, πρέπει να συνδυαστεί η αίτηση άδειας εισαγωγής με τη σύσταση εγγύησης που καλύπτει, ως πρωτογενής απαίτηση κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής (1), την πραγματοποίηση των εισαγωγών·
ότι πρέπει να προβλεφθεί η ανακοίνωση, από την Ισπανία στην Επιτροπή, των πληροφοριών για την εφαρμογή των ποσοστώσεων·
ότι η Επιτροπή Διαχειρίσεως Χοιρείου Κρέατος δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη του άρθρου 4, οι ποσοστώσεις που η Ισπανία μπορεί να εφαρμόσει στην εισαγωγή ορισμένων ζωντανών χοίρων καταγωγής άλλων κρατών μελών έως τις 31 Δεκεμβρίου 1987, καθώς και οι σχετικές περίοδοι εφαρμογής, καθορίζονται σύμφωνα με το παράρτημα.
Άρθρο 2
1. Οι ισπανικές αρχές εκδίδουν τις άδειες εισαγωγής έτσι ώστε να εξασφαλίσουν τη δίκαιη κατανομή της διαθέσιμης ποσότητας μεταξύ των αιτούντων.
2. Οι αιτήσεις άδειας εισαγωγής συνοδεύονται με τη σύσταση εγγύησης. Η πρωτογενής απαίτηση που καλύπτεται από την εγγύηση κατά την έννοια του άρθρου 20 του κανονισμού (ΕΟΚ) αριθ. 2220/85, συνίσταται στην πραγματοποίηση των εισαγωγών.
Άρθρο 3
Οι ισπανικές αρχές ανακοινώνουν στην Επιτροπή τα μέτρα που έχουν θεσπίσει για την εφαρμογή του άρθρου 2.
Διαβιβάζουν, το αργότερο στις 15 κάθε μήνα, τις ακόλουθες πληροφορίες όσον αφορά τις άδειες εισαγωγής που εκδόθηκαν τον προηγούμενο μήνα:
- τις ποσότητες τις οποίες αφορούν οι άδειες εισαγωγής που εκδόθηκαν κατανεμημένες κατά κράτος μέλος καταγωγής,
- τις ποσότητες που εισήχθησαν κατανεμημένες κατά κράτος μέλος καταγωγής.
Άρθρο 4
Ο παρών κανονισμός αποτελεί αντικείμενο μιας πρώτης επανεξέτασης μετά από περίοδο τριών μηνών από την ημερομηνία έναρξης της ισχύος του.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Φεβρουαρίου 1987.

Labels: 18
17
6